落星寺
作者：趙蕃
朝代：宋

paragraphs: 我自廬山十五載，犇走坐受世迫隘。
今年一夢落星灣，遥賞意短終不快。
褰裳高步千仞岡，下視城郭等蓬塊。
陰風遠來龍噫吟，大江東下波滂湃。
遠游止爲兩眸計，扶杖深歎造物大。
五老自是吾故人，一笑却恨浮雲礙。
欲搜短句記來游，倚檻孤嘯上方外。
康州涪翁我所師，借問遺碑悉安在。